Այս առթիւ պատուիրակութեան անդամներուն ուղղած իր խօսքին մէջ Սրբազան Քահանայապետը ըսաւ. «Սիրելի եղբայրներ ի Քրիստոս, Սուրբ Պետրոսի եւ Սուրբ Պօղոսի տօնակատարութեան նախօրեակին, ուրախութիւնն ունիմ ձեզի հանդիպելու որ եկած էք ներկայացնելու Տիեզերական Պատրիարք Բարթողոմէոս Ա ու Սիւնհոդոսը։ Ձեր ներկայութիւնը Հռոմի Եկեղեցւոյ պաշտպան սուրբերու ի պատիւ կայացած արարողութիւններուն, նշան է աճող այն հաղորդութեան որ իրարու կը կապէ՝ Կաթողիկէ Եկեղեցին ու Տիեզերական Պատրիարքութիւնը։